50 de liceeni, participanți la o nouă ediție a masterclass-ului ATLAS – Z-Path, care a avut loc la Facultatea de Fizică a UB
[bookmark: _Hlk161126449]În data de 23 martie 2024, Facultatea de Fizică a Universității din București a găzduit evenimentul International Masterclasses ATLAS – Z-Path, organizat de Facultatea de Fizică a UB împreună cu Institutul National de Cercetare-Dezvoltare pentru Fizică și Inginerie Nucleară - Horia Hulubei (IFIN-HH) și European Organization for Nuclear Research (CERN).
Evenimentul, care se desfășoară în cadrul programelor International Masterclasses – hands on particle physics, dezvoltate de International Particle Physics Outreach Group (IPPOG), este dedicat elevilor de liceu și are ca scop introducerea acestora în experimentele de fizica particulelor de la CERN.
Evenimentul vine în continuarea masterclass-ului ATLAS – W-Path, găzduit de Facultatea de Fizică a Universității din București în ziua de 9 martie 2024. Mai multe detalii despre acesta sunt disponibile aici. 
Ambele programe fac parte din ofertele IPPOG și CERN dedicate elevilor, cadrelor didactice și studenților. Mai multe detalii găsiți aici. Elevii români sunt invitați să participe și la competiția internațională A Beamline for Schools, care are termen de înscriere în acest an până pe 10 aprilie 2024.
Ca și la masterclass-ul ATLAS – W-Path, ziua a debutat cu o prezentare a programelor de studii universitare de licență disponibile în oferta educațională a Facultății de Fizică a Universității din București, realizată de lect. univ. dr. Roxana Zus.
În continuare, cei 50 de liceeni prezenți la acest program au participat la o lecție introductivă în fizica particulelor la energii înalte @ CERN, susținută de lect. univ. dr. Roxana Zus și de coordonatorul grupului ATLAS România, CS I Dr. Călin Alexa (IFIN-HH), care a prezentat și coordonat activitatea practică. Programul integral al masterclass-ului internațional ATLAS – Z-Path este disponibil aici. Echipa de organizare a ediției din 23 martie i-a avut alături și pe conf. univ. dr. Mădălina Boca, drd. Ioana Duminică, drd. Matei-Ștefan Filip și drd. Andreea Ghinescu.
În a doua parte a zilei, elevii au intrat în laboratoarele de calcul și de robotică ale Facultății de Fizică, unde au analizat date pentru detectorul ATLAS de la LHC (Large Hadron Collider) din cadrul CERN cu sprijinul cercetătorilor și doctoranzilor din UB și IFIN-HH.
[bookmark: _GoBack]La finalul evenimentului, elevii au participat la o întâlnire online cu cercetătorii de la CERN, dar și cu elevii din alte țări care au participat la același experiment, pentru a-și prezenta și discuta propriile rezultate.
O sesiune specială a evenimentului a fost dedicată prezentării proiectului „SciResCareer – Centru Regional de Orientare și Consiliere în Cariera de Cercetător – București – Ilfov – de la educație preuniversitară la cercetare avansată”.
Prin dezvoltarea, implementarea și operaționalizarea Centrului Regional de Orientare și Consiliere în Cariera de Cercetător – București-Ilfov, proiectul SciResCareer își propune să devină un punct de contact unic între diverse categorii implicate în cercetare și educație: elevi, studenți, doctoranzi, cercetători tineri și cu experiență, cadre didactice implicate în activitatea de cercetare, medici, economiști, ingineri, antreprenori și alte categorii socio-profesionale care doresc să exploreze și să își dezvolte o carieră în cercetare.
